BEGRUNDELSE

1. BAGGRUND FOR FORSLAGET

Europarådets konvention om beskyttelse af Europas vilde dyr og planter samt naturlige levesteder (herefter Bernkonventionen) blev vedtaget den 19. september 1979 i Bern i Schweiz og trådte i kraft den 1. juni 1982. Konventionen har 50 kontraherende parter: 45 af Europarådets medlemsstater, 4 stater der ikke er medlem af Europarådet samt den Europæiske Union.

Konventionens mål er at "beskytte vilde dyr og planter samt deres naturlige levesteder, navnlig de arter og levesteder, hvis beskyttelse nødvendiggør flere staters samarbejde, og at fremme et sådant samarbejde. Særlig vægt er lagt på truede og sårbare arter, herunder truede og sårbare migrerende arter."

Samtlige Bernkonventionens kontraherende parter skal træffe foranstaltninger for at:

– fremme den nationale politik vedrørende beskyttelse af vilde dyr, vilde planter og naturlige levesteder

– tage hensyn til beskyttelsen af vilde dyr og planter i sin planlægnings- og egnsudviklingspolitik og i sine foranstaltninger mod forurening

– fremme undervisning og udbrede almindelig oplysning om nødvendigheden af at beskytte arter af vilde dyr og planter samt deres levesteder

– samarbejde for at forbedre effektiviteten af disse foranstaltninger gennem koordinering af indsatsen for at beskytte migrerende arter, udveksle information og dele erfaringer og ekspertise.

Bernkonventionen er blevet gennemført på EU-plan med Europa-Parlamentets og Rådets direktiv 2009/147/EF af 30. november 2009 om beskyttelse af vilde fugle[1] (fugledirektivet) og Rådets direktiv 92/43/EØF af 21. maj 1992 om bevaring af naturtyper samt vilde dyr og planter[2] (habitatdirektivet), som sammen udgør rammen for bevaring af vilde dyr og levesteder i EU og er EU's primære retlige instrumenter til opretholdelse af biodiversiteten i medlemsstaterne. Direktiverne udgør den retlige ramme for EU's Natura 2000 netværk, som er verdens største netværk for beskyttede områder.

Det stående udvalg er Bernkonventionens ledelsesorgan. Udvalgets primære opgave er at sørge for, at konventionens bestemmelser bliver tilpasset de vilde arters skiftende behov. Det stående udvalg har derfor navnlig kompetence til at komme med anbefalinger til parterne og til at undersøge og vedtage ændringer til de tillæg, hvor de beskyttede arter er specificeret.

Bernkonventionens artikel 22, stk. 1, fastslår, at:

"1 Enhver stat kan på tidspunktet for undertegnelsen eller ved deponeringen af sit ratifikations-, accept-, godkendelses- eller tiltrædelsesinstrument tage et eller flere forbehold vedrørende bestemte arter, som er anført i liste I til III og/eller for så vidt angår bestemte arter, som er nævnt i forbeholdet eller forbeholdene, vedrørende bestemte midler eller metoder til ihjelslagning, indfangning og anden udnyttelse, der er opregnet i liste IV. Der kan ikke tages forbehold af generel karakter."

Schweiz har i forbindelse med det stående udvalgs 32. møde i Strasbourg, der vil blive afholdt fra den 27. til den 30. november 2012, fremsat et forslag om ændring af Bernkonventionens artikel 22 for at gøre det muligt for enhver kontraherende part at tage visse forbehold med hensyn til de forpligtelser, der i sin tid blev indført med Bernkonventionen, også efter at have underskrevet konventionen eller deponeret sit ratifikations-, accept-, godkendelses- eller tiltrædelsesinstrument.

Schweiz foreslår, at der indføjes følgende stk. 1a til artikel 22:

"1a Udover bestemmelserne i stk. 1 kan enhver stat, hvis omstændighederne har ændret sig radikalt på dens område siden denne konventions ikrafttræden, tage et eller flere forbehold vedrørende visse af de arter, der er anført i tillæg I-III."

Schweiz underbygger ikke sit forslag med nogen form for analyse eller videnskabelige data.

Ved at gøre det muligt for alle de kontraherende parter at tage et eller flere forbehold vedrørende visse af de arter, der er anført i tillæg I-III kan det schweiziske forslag have vidtrækkende negative konsekvenser for flora- og faunapopulationer af europæisk interesse. Dette vil svække konventionen væsentligt og have betydning for EU's indsats for beskyttelse af de europæiske arter.

På baggrund af ovenstående og for at sikre overensstemmelse mellem Bernkonventionen og EU's lovgivning samt sørge for en fortsat succesfuld gennemførelse heraf, bør Unionen ikke støtte Schweiz' forslag ved det stående udvalgs næste møde.

2012/0249 (NLE)

Forslag til

RÅDETS AFGØRELSE

om den holdning, der skal indtages på vegne af Den Europæiske Union, ved det 32. møde i det stående udvalg, som er nedsat ved konventionen om beskyttelse af Europas vilde dyr og planter samt naturlige levesteder (Bernkonventionen)

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 192, stk. 1, sammenholdt med artikel 218, stk. 9,

under henvisning til forslag fra Europa-Kommissionen, og

ud fra følgende betragtninger:

(1) Den Europæiske Union er part i konventionen om beskyttelse af Europas vilde dyr og planter samt naturlige levesteder (Bernkonventionen).

(2) Bernkonventionen er blevet gennemført på EU-plan med Europa-Parlamentets og Rådets direktiv 2009/147/EF af 30. november 2009 om beskyttelse af vilde fugle[3] såvel som Rådets direktiv 92/43/EØF af 21. maj 1992 om bevaring af naturtyper samt vilde dyr og planter[4].

(3) Enhver ændring af artiklerne i Bernkonventionen skal gennemgås af det stående udvalg. Schweiz har i forbindelse med det stående udvalgs 32. møde i Strasbourg, som vil blive afholdt fra den 27. til den 30. november 2012, fremsat et forslag om ændring af Bernkonventionens artikel 22 for at gøre det muligt for parterne at tage visse forbehold med hensyn til de forpligtelser, der i sin tid blev indført med Bernkonventionen, også efter at have underskrevet konventionen eller deponeret sit ratifikations-, accept-, godkendelses- eller tiltrædelsesinstrument. Dette vil gøre det muligt for alle parter, som har underskrevet Bernkonventionen, at tage et eller flere forbehold vedrørende visse af de arter, der er anført i tillæg I-III.

(4) Dette forslag er ikke blevet begrundet med analyser eller videnskabelige data og vil kunne have vidtrækkende negative konsekvenser for flora- og faunapopulationer af europæisk interesse. Endelig er forslaget ikke foreneligt med EU-lovgivningen.

(5) Unionen bør på baggrund af ovenstående ikke støtte det schweiziske forslag ved det stående udvalgs næste møde —

VEDTAGET FØLGENDE AFGØRELSE:

Artikel 1

Den holdning, der indtages på vegne af Den Europæiske Union, ved det 32. møde i det stående udvalg, som er nedsat ved konventionen om beskyttelse af Europas vilde dyr og planter samt naturlige levesteder (Bernkonventionen), er ikke at støtte det schweiziske forslag til ændring af artikel 22 i nævnte konvention.

Artikel 2

Denne afgørelse træder i kraft på dagen for vedtagelsen.

Udfærdiget i Bruxelles, den .

På Rådets vegne

Formand

[1] EUT L 20 af 26.1.2010, s. 7.

[2] EFT L 206 af 22.7.1992, s. 7.

[3] EUT L 20 af 26.1.2010, s. 7.

[4] EFT L 206 af 22.7.1992, s. 7.